text: Tre fængslet for drabsforsøg i Hedensted
  30 april 2014 kl. 14.54
  I alt tre personer er nu fængslet for drabsforsøg efter at have skudt mod en mand i Hedensted tirsdag aften.
  En dommer har onsdag eftermiddag besluttet at varetægtsfængsle tre mænd, som mistænkes for at have været indblandet i en skudepisode i Hedensted tirsdag aften.
  Alle tre er sigtet for drabsforsøg og skal foreløbig sidde varetægtsfængslet i fire uger, oplyser vicepolitiinspektør Lars Peter Madsen fra lokalpolitiet i Horsens.
  - Men jeg kan ikke gå mere i detaljer, da grundlovsforhøret foregik bag lukkede døre, siger han til Ritzau.
  Allerede natten til onsdag blev en 35-årig mand anholdt og sigtet for skyderiet, som fandt sted i et industriområde i den vestlige del af Hedensted, da sagens forurettede blev opsøgt af gerningsmændene ved sit hjem.
  Her kom det til tumult, og der blev affyret skud. Ingen blev ramt eller kom til skade.
  Tirsdag formiddag lykkedes det så politiet at slå kløerne i yderligere to mænd.
  De blev begge anholdt på adresser i Hedensted.
  På grund af de lukkede døre ved onsdagens retsmøde vil politiet hverken ud med detaljer om motiv eller parternes indbyrdes relationer.
  Offeret skulle dog være "ganske almindelig borger", og politiet forbinder ikke drabsforsøget med rockere eller andre grupperinger.
  
  Se hele videoen her:
  